b'\n_START_ARTICLE_\nBonanno mafijos \xc5\xa1eima\n_START_PARAGRAPH_\nBonanno mafijos \xc5\xa1eima yra viena i\xc5\xa1 penki\xc5\xb3 Niujorko mafijos \xc5\xa1eim\xc5\xb3.\n_START_SECTION_\nIstorija\n_START_PARAGRAPH_\nKaip ir visos dabartin\xc4\x97s penkios did\xc5\xbeiosios Niujorko mafijos organizacijos, Bonanno \xc5\xa1eima buvo \xc4\xafkurta po Castellammarese karo, suformuota daugiausiai i\xc5\xa1 buvusios Maranzano \xc5\xa1eimos. Jai vadovavo Joe Bonanno. Tur\xc4\x97damas tik 26 metus, tuo metu jis buvo jauniausias tarp penki\xc5\xb3 bos\xc5\xb3. V\xc4\x97liau Bonanno nepatenkinta Komisija paskyr\xc4\x97 \xc4\xaf jo viet\xc4\x85 jo caporegime Gaspar DiGregorio. Kil\xc4\x99s karas tarp DiGregorio ir Bonanno puses palaikan\xc4\x8di\xc5\xb3 nari\xc5\xb3 suskald\xc4\x97 ir susilpnino \xc5\xa1eim\xc4\x85 ir buvo pa\xc5\xa1aipiai pramintas Banan\xc5\xb3 karu. Visiems \xc5\xbeal\xc4\x85 darantis karas greitai atsibodo Komisijai, ir DiGregorio buvo pakeistas dar kitu bosu, Paul Sciacca, ta\xc4\x8diau vidini\xc5\xb3 Bonanno \xc5\xa1eimos konflikt\xc5\xb3 tai nesustabd\xc4\x97._NEWLINE_1968 metais po i\xc5\xa1gyvento \xc5\xa1irdies sm\xc5\xabgio Joe Bonanno paskelb\xc4\x97 apie savo \xe2\x80\x9eatsistatydinim\xc4\x85\xe2\x80\x9c ir abi \xc5\xa1eimos frakcijos v\xc4\x97l susivienijo, vadovaujamos Sciacca._NEWLINE_1971 metais Paul Sciacca buvo \xc4\xafkalintas u\xc5\xbe narkotik\xc5\xb3 prekyb\xc4\x85, ir jo viet\xc4\x85 per\xc4\x97m\xc4\x97 Natale \xe2\x80\x9eJoe Diamonds\xe2\x80\x9c Evola. 1973 metais naujasis bosas mir\xc4\x97 d\xc4\x97l nat\xc5\xabrali\xc5\xb3 prie\xc5\xbeas\xc4\x8di\xc5\xb3, ir vadovavimas atiteko Phillip Rastelli._NEWLINE_1974 metais Rastelli atliekant bausm\xc4\x99 kal\xc4\x97jime, vald\xc5\xbei\xc4\x85 band\xc4\x97 perimti Carmine Galante, ta\xc4\x8diau tai pavyko neilgam: 1979 met\xc5\xb3 liepos 12 dien\xc4\x85 jis buvo nu\xc5\xa1autas itali\xc5\xa1kame restorane, kartu su savo asmens sargybiniu ir restorano savininku. \xc5\xbdmog\xc5\xbeudyst\xc4\x99 \xc4\xafvykd\xc4\x97 Rastelli i\xc5\xa1tikimi mafijozai, ir jis v\xc4\x97l gr\xc4\xaf\xc5\xbeo \xc4\xaf vald\xc5\xbei\xc4\x85. Dar syk\xc4\xaf bosui pavojus i\xc5\xa1kilo, kai kiti trys capo \xe2\x80\x93 Philip Giaccone, Alphonse \xe2\x80\x9eRaudonasis Sonis\xe2\x80\x9c Indelicato bei Dominick Trinchera \xe2\x80\x93 prad\xc4\x97jo atvirai kvestionuoti jo vald\xc5\xbei\xc4\x85 ir, pana\xc5\xa1u, organizuoti s\xc4\x85moksl\xc4\x85. Kitoms \xc5\xa1eimoms pritarus, trys mai\xc5\xa1tininkai buvo nu\xc5\xbeudyti. Operacij\xc4\x85 suorganizavo Joe Massino, v\xc4\x97liau pats tapsiantis Bonanno \xc5\xa1eimos donu._NEWLINE_D\xc4\x97l vidini\xc5\xb3 konflikt\xc5\xb3 \xc5\xa1eima buvo pripa\xc5\xbeinta nepatikima mafijos tarpe, ir jos atstovas pa\xc5\xa1alintas i\xc5\xa1 Komisijos.\n_START_SECTION_\nDonnie Brasco\n_START_PARAGRAPH_\nDar labiau \xc5\xa1eim\xc4\x85 susilpnino FTB agento Joe Pistone infiltracija. Prisideng\xc4\x99s slapyvard\xc5\xbeiu Donnie Brasco ir vaidindamas brangakmeni\xc5\xb3 vag\xc4\xaf, jis artimai bendravo su auk\xc5\xa1tais \xc5\xa1eimos nariais ir surinko labai svarbi\xc5\xb3 \xc4\xafkal\xc4\x8di\xc5\xb3. Jo veikla atved\xc4\x97 prie kaltinim\xc5\xb3 daugiau, nei dviem \xc5\xa1imtams mafijos nari\xc5\xb3. I\xc5\xa1 j\xc5\xb3 vir\xc5\xa1 \xc5\xa1imto buvo nuteisti ir \xc4\xafkalinti. Vienas lik\xc4\x99s auk\xc5\xa1tas narys buvo nu\xc5\xa1autas u\xc5\xbe bausm\xc4\x99, kad laik\xc4\x97 Pistone patikimu \xc5\xbemogumi ir pad\xc4\x97jo jam ateiti \xc4\xaf \xc5\xa1eim\xc4\x85. Kitas, bijodamas pana\xc5\xa1aus likimo, prad\xc4\x97jo bendradarbiauti su teis\xc4\x97sauga.'